
Persongalleri

Vilde Syversdatter Dis

Silke, Vildes datter

Aksel Dis, Vildes ektemann

Syver Vogt, Vildes far

Ken Evans, lakselordens tjener

Oscar Dis, Aksels halvbror

 

Brita-Jakob, tjenestejente hos Vilde på Syversgjerdet

Johannes, gårdsgutt på Syversgjerdet




Slik sluttet forrige bok:

Klokka slo ett. Hun måtte ut til sauene.

Hendene skalv lett da hun tok på strikkekofte og høye støvler. Tenkte å bli værende i fjøset nå, men den gamle frykten for at det skulle skje noe med Silke, hadde kommet tilbake, og hun bestemte seg for å låse ytterdøra. Jenta sov og Syver sov, og hun kunne se over tunet med korte mellomrom.

Langfredag var akkurat historie da Vilde gikk mot sauefjøset og grublet på om hun burde skrive til Aksel og fortelle om tankene sine. Men han ville neppe ta henne på alvor, og slett ikke komme hjem før tiden. Hun fikk vente og …

Brått stanset hun og stirret mot gårdsveien. Kroppen frøs til, bare hjertet dunket hardt i henne. For ut av den rå skodda kom det en kar med grått skjegg. Han lignet far til Lorang, han som Martin mente å ha sett. Han som var så sterk at han kunne løfte en gravstein alene. Mannen gikk med rolige skritt rett mot henne. Hadde visst all verdens tid. Men det var ikke far til Lorang som kom ut av skodda denne natten.

Det var Olson. Lærer Olson.

Natten var uhyggelig stille, og den fuktige lufta lå som tårer på tømmerveggene. Sikten var bare noen meter, og tusen tanker gikk gjennom hodet til Vilde da hun så lærer Olson bryte gjennom tåkedisen og komme mot henne. Hva ville han? Og hvorfor lusket han omkring og la igjen bjørnelabber som en hilsen? Ja, for hun var ikke lenger i tvil om at det var Olson som stod bak den dumme spøken, men akkurat nå hadde hun en lei følelse av at det ikke var noen spøk. Ansiktet hans var lukket. Hardt. Blikket stivt som om han ikke var seg selv.

– Lærer Olson, hva gjør De her på denne tiden av døgnet? Har det skjedd noe?

Vilde følte at hun måtte bryte stillheten, men hun hørte selv at det var meningsløse spørsmål. Mannen hadde åpenbart et mål, hun visste bare ikke helt hva det var.

– De har nok skjønt det, fru Dis. Jeg ser etter Dem.

Olson stanset et par skritt unna, og nå var skikkelsen tydelig. Det blinket i fuktig skjegg mens disen drev forbi ham som lett røyk. Tonen var høflig, men ufølsom. Vilde kunne ikke rope på hjelp, for den eneste hun ville vekke, var Silke. Syver sov tungt, og han hørte dårlig, så der var det ingen hjelp å få, men innenfor døra til sauefjøset stod en spade. Hvis hun kunne komme så langt?

– Jeg er på vei til søyene som skal lamme. Et øyeblikk trodde jeg at du var Johannes, gårdsgutten vår. Han kommer for å hjelpe meg i sauefjøset.

Hun våget en liten løgn, for hvis læreren trodde at det snart dukket opp flere, ville han kanskje dra av gårde. Men Olson ble stående. Skjønte vel at gårdsgutten aldri gikk i sauefjøset. Det var det kvinnfolka som gjorde.

– Sauene klarer seg, men fjøset er jo et fint sted å være. Olson kom nærmere, og Vilde tok et par skritt til side for å komme unna. Hun gikk rolig mot fjøsdøra, men det kostet henne mye å virke likegyldig. Aller helst ville hun løpe inn i bislaget og hente børsa, men døra var låst, og han kom til å være over henne lenge før hun nådde så langt.

– Du har et liv på samvittigheten, fru Dis. Oskars død var din skyld, alle forstår det.

Olson grep fatt i overarmen hennes akkurat da hun hektet av dørkroken. Tvang henne til å stå med ansiktet mot ham. Strammet grepet.

– Nå vrøvler du. Oskar var en gal mann. Vilde prøvde å rykke til seg armen, men den satt som i et jerngrep, og hun likte ikke blikket som boret seg tvers gjennom henne. – Slipp meg!

– Ikke før jeg har holdt løftet mitt til Oskar. Han var en god venn. Gode venner bryter ikke løfter de har sverget.

– Hvor kjente du Oskar fra? Vilde prøvde å kjøpe seg litt tid. – Han satt jo på straff de siste årene.

– Det trenger du ikke bry det vakre hodet ditt med. Oskar hadde rett da han kalte deg et deilig kvinnfolk.

Læreren gikk helt opp til Vilde. Hun kjente pusten hans mot munnen, og det luktet ikke brennevin slik hun hadde håpet på. Drukne folk kunne endre personlighet, det kunne ha forklart og på et vis unnskyldt atferden hans, men denne karen var edru og beregnende.

– Jeg vet ikke hva du tenker på, Olson, men du bør ikke gjøre noe du vil angre på. Mange står klare til å overta lærerstillingen om du får avskjed.

Hjertet slo hardt, og hun pustet raskt. Tok et skritt tilbake og rakk akkurat over dørstokken til fjøsdøra. Spaden stod til høyre, men armen var fortsatt låst i grepet til Olson, og hun rakk ikke bort.

– Du skjønner nok. Jeg vil fullføre det Oskar ikke klarte.

– Det hadde jeg ikke trodd om deg, Olson. At du går løs på en barntung kvinne.

Ordene hennes hadde ingen virkning på ham. Kjevene strammet seg som hos en jerv som holdt fast i byttet. Han var som besatt, tenkte Vilde forferdet. Uansett hva hun sa, kom ordene til å prelle av ham. Han ville ikke lytte. Og spaden var for langt unna.

– Kvinner er alltid barntunge. Det er ikke noe hinder for å la dem sone sin straff. De er ikke til å stole på, ljuger om barnefaren.

Olson tok tak i stakken til Vilde og prøvde å rive den av med kraftige rykk, men med én hånd klarte han det ikke, for hun sparket og vred seg som en ål. Bak dem breket sauene. Det var for skumt i fjøset til å se klart, men lukten av sauemøkk og blod og lammefødsel rev i nesa.

Ljuge om barnefaren, sang det i hodet da hun beit Olson i hånden. Var det hennes svangerskap han siktet til?

– Som en villkatt, er du. Dette skulle Oskar vært med på. Læreren løsnet grepet bare for å hogge til på nytt. Han presset henne så hardt mot innhegningen til sauene at plankene knaket og truet med å gi etter.

– Slipp! Kom deg vekk!

Vilde kjempet imot, og prøvde samtidig å skjerme magen. Da Olson skled på det fuktige fjøsgulvet og måtte ta seg for, styrtet hun mot døra og famlet etter spaden, men den måtte ha falt over ende på gulvet, og hun hadde ikke tid til å lete. I et byks var hun over dørstokken. Kjente nattelufta som klam fukt i ansiktet. Tenkte at hun måtte rope så høyt at grannene våknet, men hun visste at de ikke ville høre ropene hennes over elvebruset. Blodsmaken stod i munnen, og hun svimlet da han grep fatt i håret hennes og trakk henne bakover. Slengte henne mot den halvåpne døra som gikk i låveveggen med et skarpt smell. Han var raskest. Han var sterkest.

– Det nytter ikke å kjempe imot. Olson hveste inn i øret hennes mens han presset henne mot dørbladet og rev opp strikkejakka hennes så knappene spratt. – Dette er en hilsen fra Oskar. Han låste hendene hennes mot dørplankene. En hånd på hver side av hodet. Hun fryktet for barnet da han presset den tunge kroppen sin mot hennes, men hun klarte ikke å  rive seg løs.

Brått stivnet Olson og stod musestille. Lyttet til en fremmed lyd. En melodi som fløt over gårdstunet og forvirret ham. Uten å slippe taket i Vilde så han seg rundt, men tåka lå tett om husene.

Vilde holdt pusten. Våget ikke å si et ord. Silke var våken og spilte på leirgauken. Midt på natten! Og hun måtte ha åpnet vinduet. Det hadde hun aldri gjort før.

– Hva i helsike … Olson klemte enda hardere til rundt håndleddene til Vilde. Hadde visst ikke tenkt å gi opp. Men i neste øyeblikk var det noe tungt som traff læreren i hodet, og han slapp taket. Segnet om på bakken og holdt seg til ansiktet.

– Hva er det som skjer her? Johannes bøyde seg og plukket opp en skinnhit med korn. Den vesle posen var tung, og han gjorde seg klar til å delje den i hodet til Olson nok en gang.

– Tau, Johannes. Jeg skal finne tau. Vilde løp inn i sauefjøset der hun visste at det hang taukveiler på veggen. Da hun kom ut igjen, stod også Brita-Jakob der.

– Bind ham hardt og sikkert. Både armer og bein.

Mens Brita-Jakob tente en fjøslykt, bandt Johannes hendene til Olson bak på ryggen. Men i stedet for å binde anklene sammen, slo han en renneløkke rundt halsen til karen. Det så groteskt ut, og Vilde snudde seg bort.

– Han kan ikke ligge i denne søla resten av natta, forklarte gårdsgutten. – Hvis du vil tilkalle lensmannen, tar det tid før han er her. Uansett må denne karen gå på egne bein til et sted vi kan låse ham inne.

Vilde forstod. Hun dro en skjelvende hånd gjennom håret og så på gårdsfolkene sine. Begge hadde høy i håret og på klærne. Brita-Jakob manglet skaut, og strømpene lå i pølser rundt anklene. Skjorta til Johannes var skjevkneppet, og først nå så hun at han stod i bare sokkelesten.

– Takk og pris, mumlet hun.

– Ja, vi lånte høyloftet i natt. Johannes så ikke det minste beskjemmet ut, men Brita-Jakob slo blikket ned.

– Det var en guds lykke at dere var her. Olson hadde tatt livet av meg hvis dere ikke hadde dukket opp.

– Hva gjør vi med ham? Johannes så på læreren som begynte å våkne. – Stenger ham inne på låven?

Natten var som en bisarr drøm, full av uhygge. Silke spilte fortsatt på leirgauken, men på grunn av tåka, kunne de ikke se huset. Lyden virket beroligende og skremmende på samme tid. Vilde skalv. Nikket til gårdsgutten.

– Ja. Han kan ligge oppi dragkjerra. Jeg skal hjelpe deg, men først må jeg ta meg av Silke.

Johannes holdt et godt tak i enden av tauet, som om han voktet selveste storoksen. Og det var kanskje ikke så langt fra sannheten, for Olson var en kraftig kar med olmt blikk, og nå prøvde han å sette seg opp. Det fikk gårdsgutten til å endre mening. I full fart bandt han et tjukt tau også om beina til læreren, på samme måte som når han satte heller på hesten. Det skulle være nok til at karen holdt seg i ro og ikke la på sprang eller sparket etter dem.

– Brita-Jakob, vil du hente skoene til Johannes før du ser til søyene? Vilde var allerede på vei mot huset. – Jeg tror det er kommet lam.

Ute av skodda så Vilde at vinduet til Silkes værelse stod åpent. Det forklarte jo hvorfor de hørte lyden så godt, men hvor mye hadde jenta fått med seg av det som skjedde ved sauefjøset? Vilde låste opp døra, og skyndte seg inn.

– Men Silke, hvorfor spiller du midt på natten? Og hvorfor har du åpnet vinduet?

Jenta stod på knærne på en stol som hun hadde dratt helt bort til vinduet.

– Jeg spiller for skodda, så den blir glad og går sin vei. Så kan jeg se månen etterpå.

Den rosa nattkjolen var krøllete og dratt opp til over knærne. Håret hadde sovesveis, og kinnet liggestriper, men ellers virket jenta lys våken. Vilde merket seg at det ikke var sikt fra vinduet og over mot låven og fjøset.

– Det var en fin tanke, men du kan ikke spille midt på natten, Silke. Vilde kjente på leggene til datteren; de var iskalde. – Nå lukker vi vinduet, og så håper jeg at moffa ikke har våknet.

– Du er våken.

– Jeg passer sauene, husker du vel. I morgen kan du sikkert få hilse på små lamunger. Johannes og Brita-Jakob hjelper til, og nå må du være flink jente og legge deg under dyna.

Silke protesterte ikke. Det var nok trygt for henne å vite at gårdsfolkene var der ute i mørket, og hvis hun hadde hørt stemmer, forklarte dette hvorfor.

– Du er bustete, mamma. Silke trakk dyna helt opp under haka og gjespet. – Akkurat som skodda.

Vilde satt på sengekanten og strøk jenta over kinnet. Smilte. Tankene var hos han der ute, men Silkes måte å snakke på gjorde henne alltid rolig til sinns.

– Ja, det er sant. Og mens skodda grer vanndråper ut av håret og løser seg opp, kan jeg gre flokene ut av håret og glatte krøllene.

– Mm …

– Lov meg at du blir under dyna og prøver å sove nå. I morgen skal vi gi lammene navn.

Hun satt en liten stund til på sengekanten, men Silke sovnet fort. Kanskje hadde jenta følt en uro, kanskje hadde hun hørt noe hun ikke likte. Men Vilde trodde ikke at hun hadde fått med seg kampen der ute. Med kjærlig morshånd la Vilde sovedusken i hånden til datteren og kysset den røde nesetippen før hun gikk ut av rommet.

Syver sov visst fortsatt, for det var bare snorkelyder å høre bak døra hans. I full fart tok hun på seg en ny strikkejakke og knyttet et nytt skaut om håret. Ved kjøkkenbordet stanset hun et øyeblikk og så på terningene. Én haug med fem terninger. Brikker i et puslespill hun hadde forsøkt å finne ut av samme natt. Hun grøsset og skjøv den sjette og siste terningen over i haugen. Olson selv.

Johannes hadde fått læreren opp i dragkjerra inne på låven. Olson skulte mot henne, kinnet var flammende rødt, så Vilde mistenkte gårdsgutten for å ha rappet til ham nok en gang. Læreren var ikke noe hyggelig syn der han lå, bakbundet, med løkke om halsen og rep om anklene, men det kjentes trygt.

– Skal jeg ri etter lensmannen? spurte Johannes. – Han her kommer ingen vei.

– Gjør det.

Vilde ladet geværet hun hadde tatt med seg, slik at Olson så hva hun gjorde. Han kom ikke av flekken, for Johannes hadde festet enden av halsrepet i kjerrehjulet slik at det strammet så snart fangen prøvde å rette seg opp, men hun ville ikke at han skulle tro de tok lett på vaktholdet.

Da Johannes red ut av gården, la Vilde et hestedekken over læreren. Johannes hadde fra før sørget for at det lå et par striesekker under hodet hans. Det fikk holde.

– Du er fornøyd nå? Ordene kom hardt og hatefullt over leppene til Olson. – Men det er ikke slutt med dette. Det blir aldri slutt.

– Så du og Oskar var gode venner? Vilde klarte ikke å la være å spørre. Måtte få klarhet i hvordan alt hang sammen.

– Ja, det skal du vite. Han var en god kamerat. Hjalp meg da jeg bodde i Christiania en tid. Han vitnet for meg i en farskapssak. Så slapp jeg unna alle kravene.

– Det var før han selv satte barn på ei uskyldig jente, det da?

Vilde husket så altfor godt historien med innejenta på Dis. Hun var blitt med barn etter at Oskar hadde tvunget seg på henne, og han hadde presset henne til å ta sitt eget liv. Hun og Aksel vitnet mot ham, og han ble dømt for drap. Men de klarte ikke, orket ikke, å bevise at han forfalsket underskrifter og odelspapirer. Hun lukket øynene en liten stund. Ville ikke tenke på alt det som var skjedd.

– Kanskje det. Tøser kan en aldri stole på. Men jenta til Oskar løste jo problemet selv.

En skjev grimase inni skjegget kunne vise alt fra smil til avsky. Vilde klarte ikke å tolke det.

– Med Oskars hjelp. Han sendte henne i døden. Og du, du hyllet Oskar som en helt. Vilde spyttet ut ordene og satte seg på hoggestabben et stykke unna kjerra.

– Da han kom til bygdi for å hevne seg på oss, på meg, tok du godt imot ham, skjønner jeg. Du skjulte ham, for ingen tenkte på at skolelæreren kunne ha noe med den karen å gjøre.

– Man tar vare på vennene sine.

Olson vred litt på seg, men med hendene på ryggen var det ikke mulig å endre særlig mye på stillingen. Dragkjerra rugget på seg under vekten, men den stod støtt, og de lange håndtakene som hvilte på gulvet i retning låvedøra, skrapte bare litt mot gulvplankene.

Skrekken satt fortsatt i Vilde, men hun følte seg roligere nå som læreren ikke kom noen vei. Låvedøra stod halvåpen, og klokka tikket mot tre. Hadde det ikke vært for skodda, ville morgenlyset spilt i vindusglass og sølepytter og priset vårmåneden.

– Hva ville du oppnå med å legge fra deg gamle bjørnelabber og heslige skinnfiller rundt omkring? Spre uhygge?

– Oskar ble kalt for bjørnen fordi han var sterk og hadde digre hender. Jeg ville hilse fra ham.

Læreren stønnet. Lurte på om ikke Vilde kunne slakke litt på repet, men hun bare ristet på hodet og la hendene på magen.

– Oskar visste at han kom til å bli arrestert igjen, men ikke før han hadde fått sin hevn. Jeg lovet å fullføre hevnen hvis noe tilstøtte ham.

– Og det var?

Hun ønsket ikke å høre det, men ville likevel vite. Trakk inn lukten av smørefett fra vognhjulene og fiskefett fra gamle sildetønner. Angen av kornband lå også over låven, for på loftet stod treskemaskina, og der var det fortsatt mange kornband som ventet på å bli tresket. Trygge lukter som hun kunne holde fast i da svaret kom.

– Det var å vise deg hva et ekte mannfolk kan utrette. Med jernhansker. En smerte for deg, og en skam for husbonden din. For all tid. Men, fru Dis, merk deg én ting.

Vilde mer følte det stikkende blikket enn så det. Geværet lå ved siden av henne. Hun satt greit på hoggestabben, og Brita-Jakob var i fjøset ved siden av. Alt var under kontroll, men likevel føltes alt vemmelig da Olson hostet.

– Hevnen var ikke, den er.

– Og du er lærer! Hun hvisket ut i lufta og reiste seg. Han var tatt til fange, ville bli arrestert så snart lensmannen kom, likevel truet han henne. – Hvorfor anmeldte du Ken når det var meg du ville ta?

– Det var ikke jeg som anmeldte påfuglen fra England. Det får andre ta æren for.

Merkelig nok trodde Vilde på dette siste, for hvorfor skulle Olson lyve om en anmeldelse når han hadde innrømmet alt annet? Og stemmen hadde en bestemt klang. Men det betydde at det var flere i bygda som talte Oskars sak.

– Du er gal, hvisket hun. Vilde grep våpenet og rygget ut låvedøra, som om hun ikke våget å snu ryggen til ham. Lensmannen måtte aldri slippe ham løs.

– Fire friske lam koser seg i bingen. Brita-Jakob kom ut fra sauefjøset og gransket frua. Vilde var blek og så like skremt ut som den gang Oskar satte livet til i fjøset. Men nå var hun barntung, og en slik påkjenning kunne skade både mor og barn.

– To lam på hver søye, og bare én bukk. Vil du se selv?

Vilde nikket, men stanset for å tømme våpenet, et gammelt kammerladningsgevær som var omgjort til å kunne bruke metallpatroner. Brita-Jakob visste at Aksel hadde lært frua å bruke det, og det var mye raskere og lettere å lade enn de gamle geværene. Men et ladd gevær var ikke noe å spøke med, og Brita-Jakob var glad for at Vilde var så forsiktig.

– Flinke dyra, roste Vilde inne i sauefjøset. – Dette ser ut som det skal.

Brita-Jakob hørte på stemmen at frua var sliten, og hun lurte på hva som red den ilske skolelæreren. Det var ikke lett å forstå hvorfor han hadde gått løs på Vilde midt på natta.

– Lammene klarer seg fint, så vi kan gå inn og lage litt varm te, foreslo gårdsjenta. – Etterpå ser jeg til sauene og til fangen. Du trenger å hvile deg litt.

Vilde sa henne ikke imot, men kikket inn i låven da hun gikk forbi. Olson rykket og rugget på seg og prøvde å få hodet ut av renneløkka, men den var for stram. Og hendene var bundet så hardt sammen at den knuten klarte han aldri å løse opp uten hjelp. Han fikk bare holde på til han slet seg ut.

– Hvis lensmannen er hjemme, er de her før morgenstellet, sa Brita-Jakob. Hun førte an og plasserte Vilde i Syvers ørelappstol foran svartovnen. Frua skalv da hun fikk en pute i nakken og et pledd over seg. I natt ble det raskt fyr i ovnen, og gårdsjenta brygget en kraftig urtete av svarthyll.

– Da er det bare to søyer igjen som skal lamme, pludret Brita-Jakob for å få Vilde til å slappe av. – Det blir en fin flokk å slippe på fjellbeite til sommeren. Og så har vi veslekalven. Skal du beholde tre kyr?

– Jeg tror det. Vi har fôr nok. Vilde nippet til den søte teen og merket seg at det ikke var spart på honningen. Varmen gled behagelig ned gjennom halsen og spredte seg i kroppen. Den kalde og rå nattelufta som hadde satt seg i kroppen, løste seg sakte opp og slapp taket, og hun sluttet å skjelve.

Brita-Jakob tente en lampe. Det anspente uttrykket i ansiktet til Vilde var borte, og selv om lampelys strengt tatt ikke var nødvendig, ble det lunere og vennligere i rommet.

– Jeg tror sannelig at tåka letter. Det var på tide.

Brita-Jakob fulgte noen langstrakte tåkeskyer som seilte forbi vinduet og dro mot øst. Låveveggen kom til syne, og tunet åpenbarte seg i fuktig søleprakt. Om litt ville det ordentlige dagslyset kreve plass, og påskeaften kunne slå ut med vingene.

– Bli bare sittende mens jeg løper over og ser til sauene. Hun slo om seg et grått sjal og gikk mot døra. – Hvis karen der inne prøver på noe, så slenger jeg kornhiten rett i ansiktet hans. Smadrer den store nesa hans til en pannekake.

Brita-Jakob løp lett over gårdstunet og var glad for at frua hadde smilt. Læreren kunne ikke hatt noe godt i sinne da han dukket opp på gården natt til påskeaften, så mye var sikkert, og han var slett ikke velkommen. Hele tiden under Silkes skolegang hadde hun følt at frua var lunken til lærer Olson, men hun hadde trodd at det hadde med jentas evner å gjøre. Nå begynte hun å lure på om det var andre ting som gjorde at Vilde var skeptisk til karen. Kanskje han hadde prøvd seg på henne tidligere? En kvinne som levde uten ektemannen store deler av året, kunne være et fristende mål.

Gårdsjenta gløttet inn i låven da hun gikk forbi, men dragkjerra stod i ro, og kroppen lå urørlig. I fjøset var det noen tørste lamunger som allerede diet grådig, og alt var i skjønneste orden. Det pleide å være friske og hardføre dyr på Syversgjerdet, og Brita-Jakob kunne ikke huske sist de hadde hatt sjukdom i stall og fjøs. Da hun lukket seg ut og gikk tilbake over tunet, lurte hun på om Vilde og Aksel planla å flytte fra bygda. Det var en tanke som plaget henne mer og mer, for hvor skulle hun få seg nytt arbeid uten å måtte flytte fra foreldrene? Ettersom sjølfolket hadde forberedt henne og Johannes på at de kanskje ville bli borte noen uker i vår eller høst, kunne det tyde på at noe var i gjære. Og hun skjønte Vilde godt hvis så var tilfelle, for de siste månedene her i bygda hadde sannelig vært fulle av vonde hendelser.

Brita-Jakob kippet av seg støvlene i bislaget og tenkte på Aksel. Hun forstod ikke at husbonden hadde samvittighet til å overlate ansvaret for gården til Vilde. At han ikke ville bo på Syversgjerdet sammen med kona si. Riktignok var han hjemme store deler av sommeren og litt i jula, men det ble mest som en gjesteopptreden. Skjønt, de siste gangene han hadde vært hjemme, virket det som om frua var mer anspent og ufri enn tidligere. Men mye kunne forandre seg når familien ble utvidet. Bare de ikke solgte Syversgjerdet og flyttet for godt …

– Går det greit med lammene og søyene? Vilde hadde fått litt farge i kinnene, og hun virket roligere, men hun reiste seg ikke da gårdsjenta kom inn. Bare nikket tilfreds da hun hørte at alt var rolig.

– Du kan legge deg på gjesterommet en stund, tilbød hun. – Denne langfredagen har vært lang nok for alle.

– Selvforskyldt for min del, mumlet Brita-Jakob. – Det er ikke ofte vi har gjemt oss i høylåven, æresord. Og jeg skal ikke sove bort arbeidsdagen.

– Det er enda en stund til morgenstellet, svarte Vilde. – I natt reddet dere meg fra klørne til en farlig mann. Det minste dere fortjener som takk, er noen timers søvn. Johannes får sove ut når han kommer tilbake.

– Du kan trenge litt søvn selv. Jeg kan holde vakt.

– Nei da. Bare gå og legg deg. Jeg passer varmen og dupper litt i stolen her. Du blir vekket når det er på tide.

Jenta la en kubbe i ovnen før hun tuslet inn på gjesteværelset og lukket døra stille etter seg. Gulvuret slo fire slag. Det ble stadig lettere og lysere utenfor glaset. Vilde lente hodet mot stolryggen og duppet av litt, men bildet av Olson som dukket fram fra tåka, skremte henne, og hun sperret  øynene opp igjen. Synet av læreren hadde etset seg inn i minnet. Men hun hadde én trøst som overskygget alt, og det var barnet i magen.

